Koordinatės: 55°34′59.97″ š. pl. 25°21′45.32″ r. ilg.﻿ / ﻿55.5833250°š. pl. 25.3625889°r. ilg.﻿ / 55.5833250; 25.3625889

| Aknystų dvaras |
| --- |
| Dvaro svirnas Dvaro svirnas |
| Vieta | Aknystos, Anykščių rajonas |
| Įkurtas | XVII a. |
| Rūmų stilius | Mūrinis |
| Bajorų giminės | Jurijus KopčiusKazimieras KopčiusRomualdas JelenskisAntanas JelenskisBenjaminas MasalskisSabina Jelenskienė |
| Parkas | Medžių alėja, tvenkiniai |

Rūkykla
Arklidės
**Aknystų dvaras** – dvaras, esantis Aknystose, Anykščių rajone, už 3 km į rytus nuo Debeikių. Nuo kelio  **1208**  Čekonys–Debeikiai–Žalioji  link dvaro veda ūksminga uosių ir klevų alėja. Dvaras yra prie Aknystos upelio. Šiuo metu dvaro sodyboje įsikūrę Aknystos socialinės globos namai  (buv. Aknystos psichoneurologinis pensionatas, Aknystos pensionatas).

Aknystų dvaro sodyba įregistruota Kultūros vertybių registre 1992 m. kovo 23 d. (unikalus objekto kodas: 49). Užimamos teritorijos plotas: 155474 m².

Istorija
--------

Pirmą kartą Aknystų dvaras paminėtas 1538 m. kuomet Žygimantas Augustas dovanojo šias žemes Smolensko bajorui Jurijui Kopčiui. 1676 m. esant savininkui Kazimierui Kopčiui, dvaro inventoriuje aprašyti trys dengti šiaudais svirnai, baltas gyvenamasis namas, ūkiniai pastatai. 1703 m. Aknystas nupirko Motiejus Jelenskis ir iš kartos į kartą perdavė giminėms. 1807 m. dvarą paveldėjęs Romualdas Jelenskis įkūrė parką, pastatydino rūmus ir ūkinius pastatus.

Iš dvaro sodybos pastatų išliko dalis rūmų, rūkykla, pastatyta apie 1900 m. su išorės laiptais ir atviromis antrojo aukšto galerijomis, T raidės plano kluonas. Jo vidurinė dalis pastatyta 1817 m. priestatai – 1910 m. Parke, kuris įkurtas 1809 m. ir turėjo angliškojo bei itališkojo parko bruožų, išliko dalis riešutmedžių alėjos, vertingų medžių. Nuo 1808–1825 m. dvaras buvo plečiamas, statomi mūriniai namai amatininkams, svirnas, kiaulidė, klojimas ir kt. ūkiniai pastatai, įrengiami darželiai, parkas.

Dvarą paveldėjęs Anatolijus Jelenskis buvo 1863 m. sukilimo dalyvis, už tai carinės valdžios suimtas ir ištremtas, o dvaras konfiskuotas, pagrindiniai pastatai sudeginti. Likusi našle Sabina Jelenskienė 1875 m. sugebėjo per teismą atgauti dvarą ir jį atstatyti.

1928 m. buvo vykdoma Aknystų dvaro parceliacija. Vėliau dvaras atiteko Sofijai Emilijai Jelenskaitei (Venclovavičienei), kuri dvarą valdė iki nacionalizacijos 1940 m. Jos iniciatyva Aknystose XIX a.pab.–XX a. pr. veikė slapta daraktorių mokykla.

Pagal 1911 m. turto aprašymą, tuo metu dvarui priklausė du gyvenamieji mediniai namai, mūrinė ledainė, mūrinė kiaulidė su paukštide, medinė arklidė, klojimas, daržinė, mūrinis svirnas, mūrinis namas darbininkams, kiaulidė darbininkams, medinė kalvė, pirtis, kumetynai. Kumetynas buvo pastatytas 1908 m. kurį pokario metais nugriovus, ant jo pamatų buvo pastatytas pirmasis globos namų korpusas. Pokario metais dvare veikė tarybinis ūkis. 1959 m. buvo įkurti senelių namai, kuriuose apsigyveno pirmieji aštuoniolika gyventojų, o 1962 m. buvo pastatytas visiškai naujas korpusas.

Dvaro savininkai
----------------

* Smolensko bajoras Jurijus Kopčius, kai 1538 m. Anystų žemes gavo dovanų iš Žygimanto Augusto.
* 1676 m. dvaras priklausė Kazimierui Kopčiui.
* 1807 m. dvaras atiteko Romualdui Jelenskiui.
* 1851 m. dvarą iš dėdės paveldėjo Antanas Jelenskis (1818–1874).
* Valstybės turtų rūmai 1863–1874 m. dvarą išnuomojo Benjaminui Masalskiui.
* 1874 m. dvaras atiteko Sabinai Jelenskienei, kai ji atpirko dvarą iš valstybės.
* 1881–1964 m. jis buvo Sofijos Emilijos Jelenskaitės (Venclovavičienės) (1918–1940) – švietėjos ir mecenatės nuosavybė.
* Sovietmečiu buvo nacionalizuotas: įkurtas tarybinis ūkis, globos namai.

Apie 10 iškilių dvaro savininkų giminės atstovų buvo palaidoti gretimame kaime, Papšių koplyčioje įrengtame mauzoliejuje.

Šaltiniai
---------

1. ↑
2. ↑  „Aknystų dvaro sodybos fragmentai". *Kultūros paveldo departamentas*. Suarchyvuotas originalas 2016-11-19. Nuoroda tikrinta 2021-04-27.
3. ↑

Nuorodos
--------

|  |  |
| --- | --- |
|  | **Vikiteka: Aknystų dvaras** – vaizdinė ir garsinė medžiaga  |

* Sąrašas:Lietuvos dvarai
* Apie Aknystų dvarą Lietuvos dvarų duomenų bazėje Archyvuota kopija 2016-03-05 iš Wayback Machine projekto.
* Aknystų dvaro nuotraukos *miestai.net* svetainėje